مع القرار الجديد ديال وزارة الداخلية، اللي كيمنع التجوال فالليل من مورا السبعة، قال عبد الجليل البوزيدي، رئيس جمعية نقل البضائع فدرب عمر، بللي الناس اللي كينقلو البضائع غيوليو يلقاو صعوبة فالتنقل ابتداء من غدا، وخصوصا اللي عنهم مسافات طويلة وكيبقاو شادين الطريق حتى لليل. وزاد قال البوزيدي، فتصريحو ل”كود”، بللي قبل فاش كان حظر التنقل ممنوع من مورا الستة، كانت عند المهنيين ديال نقل البضائع رخصة باش يتحركو، حيت الحجر الصحي مكينطابقش على صحاب السلعة اللي كيزودو المدن بالمواد الأساسية، لكن دابا مع رمضان وحظر التنقل من السبعة لفوق الأمور تغيرات، وهوما مابقاوش عارفين شنو يديرو. وقال رئيس الجمعية بللي جاهم هذ القرار على غفلة وماتعلموش من قبل، “ودابا كيفاش غادي يدير واحد هاز ماطيشة من طنجة حتى لأكادير أو العكس؟ والطريق طويلة وضروري غيطيح عليه الظلام وماعندوش ترخيص جديد باش يتحرك، ويقدرو يوقفوه”، على حد قولو. لكن وزارة الداخلية شارت فالقرار، ديالها لبارح، بللي منع التنقل غيكون يوميا من السبعة حتى للخمسة دالصباح ابتداء من اللول درمضان بالنسبة للمواطنين، لكن فالمقابل كاين استثناء الأشخاص العاملين بالقطاعات والأنشطة الحيوية والأساسية. وانطلاقا من هذ الأساس، كيخص المهنيين ديال النقل يسولو على راسهم فالعمالات والولايات، يعني فالبلايص اللي خداو منها الترخيص النهار اللول باش يخدمو فالليل، وشوفو واش غيتعطى ليهم ترخيص جديد او يقدو يتنقىو بالترخيص العادي ديالهم. وفالغالب، الوزارة هذ الأيام غادي تحدد ليستا ديال هذ المهن الأساسية اللي غيتم السماح ليها بالاشتغال والتنقل من بعد 7، والخروج ديال المهنيين من مورا هذ الوقت غيكون استثناء، وبالتالي من غير الوارد مايدخلوش مهنيي نقل البضائع الأساسية معاهم. 
واش مهنيو نقل البضائع غيقدو يتحركو من بعد السبعة.. البوزيدي لـ”كود”: خاصنا ترخيص حيت غالقاو صعوبة فالتنقل فالليل